Bylmoorde: Kenner erken verslag is hersienDr. Antonel Olckers. Foto: ANA/Catherine Rice ŉ Getuie vir die verdediging in die verhoor van die moordbeskuldigde Henri van Breda het Maandag in die Wes-Kaapse hooggeregshof onder kruisverhoor erken dat sy nooit vir ŉ forensiese laboratorium gewerk het nie. Dr. Antonel Olckers, ŉ DNS-kenner, is onder uitmergelende kruisverhoor geneem deur adv. Susan Galloway, senior staatsaanklaer. Galloway het gepoog om aan die hof te toon dat Olckers se ervaring grootliks uit “administratiewe en akademiese posisies” spruit. Olckers is deur Van Breda se regspan aangestel om die geldigheid te toets van die DNS-bewyse wat deur lt.kol. Sharlene Otto, ŉ staatsgetuie en hoof- forensiese analis by die polisie se forensiese laboratorium, aan die hof voorgelê is. Van Breda (22) staan tereg op drie aanklagte van moord, een van poging tot moord en een van dwarsboming van die gereg wat verband hou met die bylaanval op sy gesin in Januarie 2015 in hul luukse huis op die De Zalze-landgoed in Stellenbosch. Hy het skuld op al die aanklagte teen hom ontken. Hy beweer hy was betrokke in ŉ konfrontasie met die aanvaller, wat glo met ŉ byl en ŉ mes gewapen was. Otto het egter 216 monsters wat op die misdaadtoneel geneem is geanaliseer en getuig geen onbekende DNS is op die toneel gevind nie. Henri van Breda in die hof. Foto: ANA/Catherine Rice Olckers het verlede week aan die hof gesê sy het die analise van 151 van die 216 DNS-monsters ontvang. Sy het gesê van die 151 was 128 ongeldig. Volgens haar word slegs 23 van die monsters as geldig geag. Olckers het gesê standaard bedryfsprosedures is nie gevolg nie en daar het spesifiek by drie prosesse foute ingesluip wat die analise ongeldig maak. Olckers het Maandag aan die hof gesê monsters van dieselfde saak behoort nie na mekaar in ŉ laboratorium getoets word nie, maar dit het wel in hierdie geval gebeur en die risiko van kruiskontaminasie is dus verhoog. Sy het verder getuig dat die vervaldatum van Hemastix, ŉ middel wat vir bloedtoetsing gebruik word, nie op 32 van die DNS-monsters aangedui is nie. Olckers het ook gesê dié middel kan nie gebruik word as die vervaldatum reeds bereik is nie. Olckers het Maandag bevestig dat sy haar verslag hersien het en dit eers op 6 Oktober voltooi en ingehandig het by die hof, nadat die staat se DNS-kenners en bloedspatsel-kenner reeds getuig het. “Ek het dit aan die regspan gestuur en verifikasie het plaasgevind. Ek het die hersiene verslag op 6 Oktober gestuur. Dit is die opsomming; die omvang het met tyd verander.” Sy het gesê die omvang het kleiner geword omdat “ons moes fokus op die aspekte wat wetenskaplik die pertinentste was”. Regter Siraj Desai was ooglopend omgekrap dat haar verslag saamgestel is nadat sleutelgetuienis van staatsgetuies gelewer is. “Dit sou baie behulpsaam gewees het as jy jou verslag kon indien voordat jy deur die getuienis en deur dít wat die regspan aan jou gesê het beïnvloed kon word,” het Desai gesê. Hy het besware van Matthys Combrink vir die verdediging van die hand gewys. Die verhoor duur voort. Lees alle vorige berigte oor Henri van Breda op Maroela Media.